Oom Herrie kan vaagweg ’n besoek meer as ’n halfeeu gelede aan Nuweland onthou. Die bure oorkant die straat in Stellenbosch het die kleine Herrie saamgeneem toe Natal teen die WiePie kom durf speel het. Wie die dag gewen het, kan oom Herrie nie onthou nie, net die gees en die oorvol suid-pawiljoen waar dinge so ietwat anders as in die res van die pawiljoen verloop het.
Pa Jan vertel vroeër het Nuweland se veld in plaas van noord na suid, van oos na wes geloop. Dié dag speel twee spanne, en die wind waai stormsterk van die een pawiljoen na die ander. Die heelagter van die span wat windop speel, loods ’n op-en-storm, maar die wind hou die bal terug, en die opponente se heelagter vang dit, en skop windaf. Daar bo gryp die wind die bal en waai, en waai die bal, los oor die pale, maar nog verder, oor die pawiljoen agter die pale en op die spoorlyne daaragter. Darem nie soos die krieketbal daar naby wat saam met die trein vort is, en eers in Vishoek gekry is nie.
Baie oulike storie. Ek het nie gehoor dat Nuweland nie meer gebruik word nie. Waar gaan hulle nou speel?